Furuholmen: - Hanne har rett til å bli snurt
I kveldens «The Voice» ble det klart hvilke 20 deltakere som går videre til de direktesendte finalerundene, og i forbindelse med at Hanne Sørvaag sendte hjem Kvæl, sa Magne Furuholmen at deltakeren burde vært på hans lag. Det reagerer Hanne Sørvaag på. - De andre synes at jeg skulle ha spart Kristian - og Magne ville hatt ham på sitt lag. Jeg ble litt fornærmet over den kommentaren, faktisk. Som regel respekterer vi hverandres valg, det er så mye som ligger bak. Og mentoren kjenner jo selv sine egne deltakere best, sier Hanne til VG Nett. Les hele saken:Hanne Sørvaag: - Fornærmet på Magne Til VG Nett sier Furuholmen at han skjønner sin mentorkollega. - Hanne har rett til å bli litt snurt, men det må jo samtidig være lov å innse at man ikke gjør en riktig vurdering i første omgang når noen overbeviser mer etter hvert, sier Furuholmen, og fortsetter: - Å mene noe om hverandres mentor-valg er jo heller ikke urimelig. Han mener Kvæls kvaliteter kom mer til syne etter hvert. - Kristian var en som i mine øyne viste særpreget sitt tydeligere og tydeligere etter hvert - kanskje også fordi låtvalget etter hvert passet ham bedre, sier han. A-ha-stjernen sier han ikke husker kommentaren det refereres til, men «det stemmer nok at han glapp for meg på blind- auditions». - Det stemmer sikkert også at jeg i etterkant tenkte han hadde passet bedre på Sondres eller mitt lag, når Hanne nå sendte ham ut, sier Furuholmen. Han mener det kan se ekstra rart ut hvordan mentoren snur seg fordi programmet ikke nødvendigvis er klippet kronologisk. - På TV ser det nok av og til rart ut at man ikke snur seg, men i virkeligheten skjedde det ofte at gode vokalister kom rett etter hverandre. Jeg tror alle mentorene til tider opplevde å være litt for tilbakeholdne dersom man nettopp hadde snudd seg - også av respekt for de man enda ikke hadde hørt, sier han. - For min egen del vet jeg i hvert fall i ettertid at det var flere jeg burde snudd meg på, for eksempel Peter Estdahl - og Kristian var nok også en av dem. Når det er sagt er jeg veldig godt fornøyd med å få jobbe med dem jeg nå har, og må innse at ingen av oss har tid til å hjelpe alle som er flinke, avslutter han.
Magne Furuholmen skjønner at Hanne Sørvaag ble fornærmet da han sa at «The Voice»-deltaker Kristian Kvæl heller burde være på hans lag.